រឿងនារីពិការភ្នែក ភាគមួយ

ដល់ត្រើយសើយគូថ

មាននារីម្នាក់រូបល្អសោភា 

ចៃដន្យវេរានាងងងិតភ្នែក 

ស្រាប់សំណាងជាជួបបុរសឯក 

ស្ម័គ្រចិត្តពុនរែកយកនាងជាគូ។ 

ស្រីរំភើបណាស់ទទួលរៀបការ 

ប្តីស្មោះស្នេហាធ្វើការផ្តាច់ប្តូរ 

រកប្រាក់ព្យាបាលកែវភ្នែកទាំងគូ 

មិនឆាប់មិនយូរនាងជាសះស្បើយ។ 

លុះភ្លឺភ្នែកមកពន្លកខកចិត្ត 

ព្រោះប្តីនាងពិតខ្វាក់ភ្នែកដែរអើយ 

រូបវិញអាក្រក់មិនគួរនិត្យឡើយ 

ស្រីបែរតោះតើយសូមប្តីបែកផ្លូវ។ 

ដឹងទេណាបង! នួនល្អងសោភា 

សមប្រុសពំងាសង្ហាពេកកូវ 

ឯបងអាក្រក់មិនគួរនែបនៅ 

ពេលនេះតទៅស្រីពៅសូមបែក។ 

ឮហើយបុរសរសោះជើងដៃ 

ក្នុងដួងហឬទ័យសោកសៅអនេក 

ពៅអើយបើឃ្លាតនាងកុំសង្វេគ 

សូមថែកែវភ្នែកដែលបងអោយអូន....។ 

ដោយអ្នកស្រី កែវ ច័ន្ទបូរណ៍